A BIZOTTSÁG HATÁROZATA
(2006. március 16.)
a 89/686/EGK tanácsi irányelvvel (egyéni védőeszközök) összhangban a „Légzésvédők. Részecskeszűrők. Követelmények, vizsgálat, megjelölés” EN 143:2000 szabvány hivatkozásainak kihirdetéséről
(az értesítés a C(2006) 777. számú dokumentummal történt)
(EGT vonatkozású szöveg)
(2006/216/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyéni védőeszközökre vonatkozó tagállami jogszabályok közelítéséről szóló, 1989. december 21-i 89/686/EGK tanácsi irányelvre (1) és különösen annak 6. cikke (1) bekezdésére,
tekintettel a műszaki szabványok és szabályok terén történő információszolgáltatási eljárás megállapításáról szóló, 1998. június 22-i 98/34/EK európai parlamenti és tanácsi irányelv (2) 5. cikke szerint felállított állandó bizottság véleményére,
mivel:
(1)
A 89/686/EGK irányelv rendelkezik arról, hogy egyéni védőeszközt csak akkor lehet forgalomba hozni és üzembe helyezni, ha az megfelelően karban van tartva és rendeltetésszerűen alkalmazva megóvja a felhasználók egészségét, valamint garantálja biztonságukat más személyek, háziállatok egészségének, javak épségének vagy biztonságának sérelme nélkül.
(2)
A 89/686/EGK irányelv 5. cikke értelmében az EK-jelölést viselő egyéni védőeszközről, amelyre vonatkozóan a gyártó megfelelőségi nyilatkozatot és a kijelölt szerv által kibocsátott olyan EK-típusvizsgálati tanúsítványt tud bemutatni, amely igazolja azon harmonizált szabványokat átültető vonatkozó nemzeti szabványoknak való megfelelést, amelyek hivatkozásait a Bizottság az Európai Unió Hivatalos Lapjában kihirdetett, feltételezik, hogy megfelel a 89/686/EGK irányelv 3. cikkében említett és II. mellékletében ismertetett alapvető egészségügyi és biztonsági követelménynek. A tagállamoknak ki kell hirdetniük a harmonizált szabványokat átültető nemzeti szabványok hivatkozásait.
(3)
A 89/686/EGK irányelv 6. cikke (1) bekezdésének értelmében a Bizottság és Franciaország arra vonatkozó hivatalos kifogást nyújtott be, hogy az Európai Szabványügyi Bizottság (CEN) által 2000. január 7-én jóváhagyott „Légzésvédők. Részecskeszűrők. Követelmények, vizsgálat, megjelölés” EN 143:2000 szabvány, amelynek a hivatkozásait először 2001. január 24-én hirdették ki az Európai Unió Hivatalos Lapjában (3), nem felel meg teljes mértékben a 89/686/EGK irányelvben említett alapvető egészségügyi és biztonsági követelménynek, mivel a részecskeszűrő szűrési hatékonysága kizárólag vagy részben, nem szőtt szálakból álló, elektromosan töltött anyagok (továbbiakban: „elektrosztatikus szűrők”) használata által érhető el.
(4)
A különböző típusú részecskeszűrők szűrési hatékonyságával kapcsolatban végzett vizsgálati eredmények alapján lényeges bizonyíték van arra, hogy az EN 143:2000 szabvány 8.7.2.4. pontja utolsó mondatában és 8.7.3.4. pontja utolsó mondatában meghatározott, áthatolással kapcsolatos mérések - amely alapján az aeroszolvizsgálat megkezdését követő három perc múlva el kell végezni az áthatolással kapcsolatos mérést - vizsgálati eljárása nem biztosítja a 89/686/EGK irányelv II. melléklet 3.10.1. pontjában („Légzésvédelem”) meghatározott alapvető egészségügyi és biztonsági követelményeknek való megfelelést az elektrosztatikus szűrők tekintetében.
(5)
Megfigyelték különösen, hogy az ilyen típusú szűrő szűrési hatékonysága használat során gyorsan romolhat. A szabványosított vizsgálati eljárással - a vizsgálat megkezdését követő három perc - összhangban megállapított szűrési hatékonyság e három percen túl bármely pillanatban értelmetlenné válhat. A szűrési hatékonyság romlása drasztikus is lehet, és ezért nem felel meg többé annak a hatékonysági osztálynak, amelybe az elektrosztatikus szűrőt sorolták, és az ahhoz kapcsolódó információnak. Amennyiben egy hatékonysági osztályba sorolás a használat során nem tűnik megfelelőnek, a levegőben lebegő veszélyes részecskéknek való potenciális kitettség miatt súlyosan károsulhat a felhasználók egészsége és biztonsága. A vizsgálati eredmények az elektrosztatikus szűrők szűrési hatékonyságának hiányát mutatták ki a megszakított használat során is.
(6)
E megállapítások fényében az EN 143:2000 szabvány 8.7.2.4. pontjának utolsó mondata és 8.7.3.4. pontjának utolsó mondata nem biztosítja a 89/686/EGK irányelv II. mellékletének 1.1.1. („Ergonómia”), 1.1.2.1. („A védelem lehető legmagasabb szintje”) és 1.1.2.2. („A különböző kockázati szinteknek megfelelő védelmi osztályok”) pontjában meghatározott alapvető egészségvédelmi és biztonsági követelményeket az elektrosztatikus szűrő tekintetében. Továbbá a szabvány 10. pontja nem biztosítja az 1.4. pont b) alpontjában („A gyártó által szolgáltatott információ”) meghatározott alapvető egészségvédelmi és biztonsági követelményeket, mivel nem követeli meg az elektrosztatikus szűrő szűrési hatékonyságának idővel való romlására vonatkozó figyelmeztetést.
(7)
Ennek megfelelően más harmonizált szabványok, amelyek vagy az EN 143:2000 szabvánnyal összhangban vizsgálat elvégzéséről vagy az EN 143:2000 szabványban meghatározottal azonos vizsgálati mérési eljárásról rendelkeznek, szintén nem biztosítják a 89/686/EGK irányelvben meghatározott, fent említett alapvető egészségvédelmi és biztonsági követelményeknek való megfelelést az elektrosztatikus szűrők tekintetében.
(8)
A Bizottság kérésére az Európai Szabványügyi Bizottság (CEN) - CEN/TC 79 „Légzésvédők” Műszaki Bizottsága elkezdte az EN 143:2000 szabvány felülvizsgálatát, hogy kezelje a leírt hiányosságokat. E felülvizsgálat alatt a biztonság és a jogbiztonság érdekében az EN 143:2000 szabvány hivatkozásának a kihirdetéséhez megfelelő figyelmeztetést kell fűzni, amelyet figyelembe kell venni a kapcsolódó harmonizált szabványok tekintetében is. A tagállamoknak azonos figyelmeztetést kell fűzniük az e harmonizált szabványt átültető nemzeti szabványaikhoz.
(9)
A harmonizált EN 143:2000 szabvány hivatkozásait ezért ennek megfelelően kell kihirdetni,
ELFOGADTA EZT A HATÁROZATOT:
1. cikk
Az EN 143:2000 harmonizált szabvány hivatkozásainak helyébe a melléklet szövege lép.
2. cikk
Amennyiben a tagállamok a 89/686/EK rendelet 5. cikkének (4) bekezdése szerint az 1. cikkben említett harmonizált szabványt átültető nemzeti szabványok hivatkozásait kihirdetik, e kihirdetéshez olyan figyelmeztetést fűznek, amely azonos az e határozat mellékletének szövegében meghatározottakkal.
3. cikk
E határozatnak a tagállamok a címzettjei.
Kelt Brüsszelben, 2006. március 16-án.